
Ε06.08/3η/27-01-12
Αρ. πρωτ.: 312   
Αθήνα, 09/09/2026
ΠΡΟΣ:  
Διοικητή του Ε.Ο.Π.Υ.Υ., κ. Αθ.Ζαμάνη 

Κοιν.: 
Διεύθυνση Στρατηγικού Σχεδιασμού Ε.Ο.Π.Υ.Υ.

Εθνική Συνομοσπονδία Ατόμων με Αναπηρία (ΕΣΑμεΑ) 
ΘΕΜΑ: «Αίτημα παροχής διευκρινίσεων και στοιχείων αναφορικά με την εκ νέου επεξεργασία, τροποποίηση και αντικατάσταση του Παραρτήματος του άρθρου 42 του Ε.Κ.Π.Υ.»
Αξιότιμε κύριε Διοικητά,

Η Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία (Π.Ο.Σ.Γ.Κ.ΑμεΑ.), ιδρυτικό και ενεργό μέλος της Ε.Σ.Α.μεΑ. και δευτεροβάθμιο όργανο του αναπηρικού κινήματος που εκπροσωπεί τα άτομα με νοητική αναπηρία, αυτισμό, σύνδρομο Down, εγκεφαλική παράλυση, βαριές και πολλαπλές αναπηρίες και τις οικογένειές τους, έλαβε γνώση της υπ’ αριθμ. 253/2026 απόφασης του Δ.Σ. του Ε.Ο.Π.Υ.Υ., η οποία δημοσιεύθηκε στο ΦΕΚ 5124/τ.Β’/14.08.2026, με την οποία τροποποιείται και αντικαθίσταται το Παράρτημα του άρθρου 42 του Ε.Κ.Π.Υ.

Η εξέλιξη αυτή προκαλεί, ευλόγως, προβληματισμό και γεννά ανάγκη περαιτέρω ενημέρωσης.

Και τούτο διότι το αμέσως προηγούμενο Παράρτημα είχε δημοσιευθεί στο Φ.Ε.Κ. Β’ 386 μόλις την 2α Φεβρουαρίου 2026, κατόπιν μακράς επεξεργασίας στο πλαίσιο Ομάδας Εργασίας που είχε συσταθεί ήδη από το 2024 και στην οποία συμμετείχαν, διά κοινού εκπροσώπου, η Π.Ο.Σ.Γ.Κ.ΑμεΑ. και η Ε.Σ.Α.μεΑ. Αντικείμενο της Ομάδας εκείνης ήταν, μεταξύ άλλων, η αναμόρφωση του πλαισίου της Ειδικής Αγωγής, ο καθορισμός διαγνωστικών κριτηρίων, η βελτίωση των γνωματεύσεων και η αναδιαμόρφωση του σχετικού Παραρτήματος του Ε.Κ.Π.Υ.
Εξάλλου, η απόφαση με την οποία δημοσιεύθηκε το Παράρτημα τον Φεβρουάριο του 2026 επικαλείται ρητώς τόσο την ανωτέρω Ομάδα Εργασίας όσο και το πόρισμά της.
Παρά ταύτα, από το περιεχόμενο της νεότερης απόφασης προκύπτει ότι ήδη στις 03.04.2026 - ήτοι μόλις δύο μήνες μετά τη δημοσίευση του νέου Παραρτήματος - συστάθηκε νέα Ομάδα Εργασίας, με αντικείμενο τη γνωμοδότηση επί ζητημάτων που αφορούν το Παράρτημα του άρθρου 42, και ότι η πρόταση της εν λόγω Ομάδας ελήφθη υπόψη κατά τη μεταγενέστερη τροποποίηση και αντικατάστασή του.
Η χρονική εγγύτητα των δύο αυτών διοικητικών ενεργειών είναι, ασφαλώς, αξιοπρόσεκτη.
Διότι, όταν ένα Παράρτημα, το οποίο είχε ολοκληρωθεί κατόπιν μακράς θεσμικής και επιστημονικής επεξεργασίας, τίθεται εκ νέου σε διαδικασία αναμόρφωσης εντός τόσο σύντομου χρονικού διαστήματος, ευλόγως ανακύπτει το ερώτημα ποια ειδικότερα δεδομένα, ανάγκες ή ζητήματα εφαρμογής κατέστησαν αναγκαία την επανεξέτασή του.
Τα ειδικότερα δεδομένα που υπαγόρευσαν την ως άνω επανεξέταση δεν προκύπτουν από το δημοσιευθέν Φ.Ε.Κ. Ούτε, εξ όσων γνωρίζουμε, είχε προηγηθεί σχετική ενημέρωση της Π.Ο.Σ.Γ.Κ.ΑμεΑ., παρά το γεγονός ότι η Ομοσπονδία είχε συμμετάσχει θεσμικά στην προηγούμενη διαδικασία αναμόρφωσης.
Ως εκ τούτου, και προκειμένου να έχουμε πλήρη και θεσμικώς προσήκουσα ενημέρωση, παρακαλούμε:

1. Να μας γνωστοποιηθούν οι λόγοι που οδήγησαν στη σύσταση νέας Ομάδας Εργασίας τον Απρίλιο του 2026, καθώς και τα ειδικότερα ζητήματα που κρίθηκε ότι έχρηζαν νέας επεξεργασίας, δεδομένου ότι το Παράρτημα είχε δημοσιευθεί μόλις δύο μήνες νωρίτερα, στο ΦΕΚ 386/τ.Β΄/02.02.2026.
2. Να μας χορηγηθούν η απόφαση σύστασης και συγκρότησης της νέας Ομάδας Εργασίας, η σύνθεσή της, καθώς και η πρόταση, η γνωμοδότηση ή το πόρισμα επί του οποίου στηρίχθηκε η μεταγενέστερη τροποποίηση και αντικατάσταση του Παραρτήματος.
3. Να μας γνωστοποιηθεί συνοπτικά το σκεπτικό των ουσιωδών μεταβολών που κρίθηκε αναγκαίο να εισαχθούν με το ΦΕΚ 5124/τ.Β’/14.08.2026, ιδίως ως προς τυχόν διαφοροποιήσεις που αφορούν θεραπευτικά δικαιώματα, ηλικιακούς περιορισμούς, προεγκρίσεις ή τη διάρκεια των γνωματεύσεων.

Υπογραμμίζουμε ότι το παρόν αίτημα αποβλέπει στην πληρέστερη κατανόηση του διοικητικού, διαδικαστικού και επιστημονικού σκεπτικού που οδήγησε στην εκ νέου επεξεργασία του Παραρτήματος, δεδομένου ότι η προηγούμενη αναμόρφωσή του είχε ολοκληρωθεί και δημοσιευθεί μόλις προ ολίγων μηνών, κατόπιν μακράς διαδικασίας στην οποία είχε συμμετάσχει θεσμικά και το εθνικό αναπηρικό κίνημα.
Παρακαλούμε, ως εκ τούτου, για την κατά το δυνατόν αναλυτική έγγραφη ενημέρωσή μας και τη χορήγηση των ανωτέρω στοιχείων, ώστε η Ομοσπονδία να έχει πλήρη εικόνα της διαδικασίας και του σκεπτικού της νεότερης κανονιστικής μεταβολής.
Περαιτέρω, εκφράζουμε την προσδοκία ότι η εφαρμογή του νέου Παραρτήματος θα συντελεστεί κατά τρόπο ομαλό, χωρίς επανάληψη των καθυστερήσεων που είχαν παρατηρηθεί κατά την εφαρμογή του προηγούμενου πλαισίου, ιδίως στο στάδιο των προεγκρίσεων και σε συνάρτηση με την απαιτούμενη προσαρμογή του πληροφοριακού συστήματος του Οργανισμού. 
Τυχόν νέα διοικητική ή τεχνική επιβάρυνση της διαδικασίας θα ήταν ευκταίο να προληφθεί, ώστε να διασφαλισθεί η αδιάλειπτη πρόσβαση των δικαιούχων στις αναγκαίες θεραπείες.
Σε αναμονή της ανταπόκρισής σας. 

Με εκτίμηση,

Για την Π.Ο.Σ.Γ.Κ.ΑμεΑ.

